16.6.2023
RO
Jurnalul Oficial al Uniunii Europene
C 214/107 Joi, 19 ianuarie 2023
P9_TA(2023)0014
Situația jurnaliștilor din Maroc, în special cazul lui Omar Radi Rezoluția Parlamentului European din 19 ianuarie 2023 referitoare la situația jurnaliștilor din Maroc, în special cazul lui Omar Radi (2023/2506(RSP)) (2023/C 214/09)
Parlamentul European,
— având în vedere articolul 144 alineatul (5) și articolul 132 alineatul (4) din Regulamentul său de procedură,
A. întrucât jurnalistul de investigație independent Omar Radi, care a relatat despre protestele din Hirak și scandalurile de corupție a statului, este în arest din iulie 2020 și a fost condamnat în iulie 2021 la șase ani de închisoare pe baza unor acuzații false de spionaj, precum și pe baza unor acuzații de viol; întrucât în martie 2022 sentința sa a fost menținută la apel; întrucât nu s-au respectat numeroase garanții procedurale, ceea ce a făcut acest proces intrinsec nedrept și părtinitor; întrucât printre aceste nerespectări s-au numărat prelungirea fără justificare a arestării preventive la un an, refuzul accesului la dosarul său și împiedicarea a doi martori-cheie ai apărării să se prezinte în instanță; întrucât Omar Radi a sesizat Curtea de Casație; întrucât acestuia i s-a decernat premiul pentru libertatea presei 2022 al asociației „Reporteri fără frontiere”;
B. întrucât jurnalistul Taoufik Bouachrine se află în detenție din februarie 2018, iar în septembrie 2021, la apel, a fost condamnat la 15 ani de închisoare pentru infracțiuni sexuale; întrucât s-au comis încălcări grave ale garanțiilor procedurale în cazul lui Soulaimane Raissouni, care a fost condamnat în februarie 2022 la cinci ani de închisoare pentru infracțiuni sexuale într-un proces incorect;
C. întrucât libertatea presei în Maroc se degradează în permanență, această țară căzând până pe locul 135 în clasamentul mondial al libertății presei din 2022; întrucât mulți jurnaliști, cum ar fi, de exemplu, Ignacio Cembrero au fost supravegheați digital, intimidați, supuși hărțuirii judiciare și condamnați la perioade îndelungate de închisoare, de exemplu, Maati Monjib,
D. întrucât în 2020 organizația „Reporteri fără frontiere” l-a sesizat pe raportorul special al ONU privind violența împotriva femeilor și fetelor, declarându-se îngrijorat de recurgerea abuzivă la acuzații de agresiune sexuală pentru a-i discredita pe jurnaliști, practică îngrijorătoare, condamnată și de organizația pentru drepturile femeilor „Khmissa” și de Asociația marocană pentru drepturile omului;
1.
invită insistent autoritățile marocane să respecte libertatea de exprimare și libertatea mass-mediei, să garanteze că jurnaliștii aflați în detenție, îndeosebi Omar Radi, Soulaimane Raissouni și Taoufik Bouachrine, au parte de procese corecte, în care să se respecte toate garanțiile procedurale, să dispună imediat eliberarea lor provizorie și să nu mai hărțuiască niciun jurnalist, niciun avocat și nici familiile acestora; cere insistent autorităților să își îndeplinească obligațiile internaționale în domeniul drepturilor omului, în conformitate cu Acordul de asociere UE-Maroc;
2. condamnă cu fermitate folosirea abuzivă la acuzații de agresiune sexuală pentru a-i descuraja pe jurnaliști să își îndeplinească îndatoririle; consideră că această folosire abuzivă pune în pericol drepturile femeilor;
3. se declară foarte îngrijorat de acuzațiile potrivit cărora autoritățile marocane au corupt deputați în Parlamentul European; cere să se aplice aceleași măsuri ca în cazul reprezentanților Qatarului; se angajează din nou să ancheteze temeinic și să trateze în mod corespunzător cazurile de corupție în care sunt implicate țări din afara UE care încearcă să cumpere influență în Parlamentul European;
4. subliniază că în rezoluția sa din 15 decembrie 2022 a cerut să se înființeze o comisie specială care să aibă sarcina de a identifica eventualele lipsuri ale normelor privind transparența, integritatea și corupția ale Parlamentului European și de a face propuneri de reforme;